Manises commemora el Dia Internacional per a l'Eliminació de la Violència contra les Dones amb una sèrie d'activitats
13 de novembre de 2024

· La lectura del manifest tindrà lloc el dilluns 25 de novembre, a les 12 hores, a la Casa de Cultura

Manises, 13 de novembre de 2024.- L'Ajuntament de Manises, a través de Casa Violeta i la Regidoria d'Igualtat, organitza durant els mesos de novembre i desembre diferents activitats per a commemorar el Dia Internacional per a l'Eliminació de la Violència contra les Dones, el 25 de novembre (25N).

La regidora d'Igualtat de l'Ajuntament de Manises, Pilar Bastante, ha assegurat que “aquestes activitats tenen l'objectiu d'implicar tota la societat, per a conscienciar sobre la importància que té la lluita contra tot tipus de violències de gènere, una lluita més necessària encara en els temps que corren”.

El diumenge 24 de novembre a les 18.00 hores, es projectarà a l’Auditori Germanies el documental Patriarcado, el organismo nocivo. I la lectura del manifest tindrà lloc el dilluns 25 de novembre, a les 12 hores, a la Casa de Cultura de Manises.

D'altra banda, el divendres 29 de novembre, de 16 a 18.30 hores, se celebrarà la IV Trobada d'Associacions de Dones per la Igualtat i la Integració, amb l'associació Por Ti Mujer, a Casa Violeta, en la qual es treballarà el teatre de l'oprimit. A continuació, sobre les 19 hores, l'Auditori Germanies de Manises albergarà l'actuació de la humorista Maria Juan, coneguda per la seua participació en Riure's en valencià, Podríem fer-ho millor, Assumptes interns o Comediants, entre d’altres. L'entrada a l'espectacle és gratuïta, fins a completar l'aforament.

Casa Violeta de Manises també prepara tres masterclass de distintes temàtiques per a tres jornades. El dimecres 20 de novembre tindrà lloc la sessió Assetjament sexual de carrer i espais d’oci nocturn, de 17.30 a 19.30 hores, a càrrec de Noemi Soriano García. El dimecres 27 de novembre, serà el torn de la improteràpia Visibilitzem la nostra lluita contra la violència de gènere de 17.30 a 20 hores. I el dimecres 4 de desembre, es tancarà aquest cicle de xarrades amb Que no et conten contes, també de 17.30 a 19.30 hores i a càrrec de Noemi Soriano García.

Per altra banda, tot i que la I Fira d'Associacions de Dones de Manises estava prevista per al 16 de novembre, amb motiu de les conseqüències provocades per la DANA, se celebrarà finalment el dissabte 22 de febrer de 2025, de 11.30 a 14 hores i de 16.30 a 19 hores, al parc Els Filtres. La fira comptarà amb expositors de les associacions Tyrius, Antares i Por Ti Mujer, i durant tota la jornada es realitzarà un mercat solidari per la venta de llibres de segona mà a 1, 2 i 5 euros. Per iniciativa de les pròpies associacions participants, allò recaudat anirà destinat a les persones afectades per la recent DANA que patixquen càncer, a través de l’Associació Espanyola Contra el Càncer (AECC). Eixe mateix dia, a les 12 hores, a Casa Violeta es realitzarà una explicació de l'exposició ‘Fotovoz: Un click per la igualtat’. I a continuació, a les 12.30 hores, tindrà lloc el contacontes amb titelles ‘El cofre de la igualtat’.